562/2020

Útdráttur

Staðfestur var úrskurður héraðsdóms um að A skyldi vistaður tímabundið utan heimilis B.

Úrskurður Landsréttar

Landsréttardómararnir A-kvk-nf E-kvk-nf, D-kk-nf Þ-kk-nf B-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðilar skutu málinu til Landsréttar með kærum 6. og 7. október 2020. Greinargerð varnaraðila barst réttinum 28. október 2020. Kærður er úrskurður Héraðsdóms Reykjavíkur 23. september 2020 í málinu nr. U[…]/2020 þar sem varnaraðila var heimilað að vista sóknaraðilann A utan heimilis sóknaraðilans B til 23. desember 2020. Kæruheimild er í 1. mgr. 64. gr. barnaverndarlaga nr. 80/2002.

2 Sóknaraðilar krefjast þess aðallega að hinn kærði úrskurður verði felldur úr gildi hvað varðar vistun sóknaraðilans A utan heimilis allt til 23. desember 2020 en til vara að vistun hans verði markaður skemmri tími. Þá krefjast þau málskostnaðar í héraði og kærumálskostnaðar án tillits til gjafsóknar sem þeim hefur verið veitt.

3 Varnaraðili krefst staðfestingar hins kærða úrskurðar.

Niðurstaða

4 Með hinum kærða úrskurði Héraðsdóms Reykjavíkur var kröfum sóknaraðila er lutu að úrskurði varnaraðila um vistun sóknaraðilans A utan heimilis í tvo mánuði, til og með 23. ágúst 2020, vísað frá dómi án kröfu þar sem gildistími þess úrskurðar hafði runnið sitt skeið á enda við uppkvaðningu hins kærða úrskurðar 23. september 2020. Hefur frávísunarákvæði úrskurðarins ekki verið kært og sætir því ekki endurskoðun fyrir Landsrétti.

5 Málsatvikum er lýst í hinum kærða úrskurði. Eins og þar greinir hefur sóknaraðilinn A lýst eindregnum vilja sínum til þess að búa áfram hjá móður sinni. Þá sé honum mikið í mun að geta haldið áfram því námi sem hann hóf í haust við […] sem er í nágrenni við heimili hans hjá móður sinni. Sömu sjónarmið koma fram í kæru hans til Landsréttar en þar greinir meðal annars að sóknaraðili sé áhyggjufullur yfir því að af vistun muni verða og að varnaraðili muni engu skeyta um áframhaldandi skólavist hans við […]. Þá geti hann ekki hugsað þá hugsun til enda að þurfa að flytjast búferlum frá höfuðborgarsvæðinu og slá skólagöngu sinni á frest.

6 Samkvæmt nýjum gögnum sem lögð hafa verið fyrir Landsrétt liggur fyrir að eftir að hinn kærði úrskurður gekk hefur sóknaraðilinn A dvalið á heimili sóknaraðilans B með […]ömmu sinni og hefur sótt nám sitt við […]. Hefur sóknaraðilinn B sjálf dvalist utan heimilisins. Í bókun Barnaverndar Reykjavíkur frá 13. október 2020 sem liggur fyrir kemur fram að með tilliti til vilja drengsins til að búa áfram á heimili sínu, vera þar í umsjá […]ömmu og hafa tækifæri til þess að sækja nám í fyrrnefndum skóla, hafi verið lagt til að komið yrði til móts við óskir drengsins. Þá kemur fram að […]amma hafi þegar samþykkt að dvelja á heimilinu og annast velferð og öryggi drengsins og að drengurinn sé sáttur við það. Því hafi verið lagt til að drengurinn yrði áfram í umsjá […]ömmu fram til 23. desember 2020 á heimili hans að því gefnu að sóknaraðilinn B búi ekki á heimilinu þann tíma. Þá kemur fram í bókun Barnaverndar Reykjavíkur 16. október 2020 að fylgst verði með heimilinu vegna óvenjulegra aðstæðna hvað vistun varðar með boðuðu og óboðuðu eftirliti.

7 Með hliðsjón af framangreindu verður ekki annað séð en að meðalhófs hafi verið gætt bæði við val á úrræðum sem og beitingu þeirra, hagsmunir drengsins hafðir í fyrirrúmi og tekið hafi verið tillit til vilja drengsins að því marki sem unnt er. Með þessum athugasemdum, en að öðru leyti með vísan til forsendna hins kærða úrskurðar, verður hann staðfestur um heimild varnaraðila til vistunar sóknaraðilans A utan heimilis allt til 23. desember 2020 að telja.

8 Ákvæði hins kærða úrskurðar um málskostnað og gjafsóknarkostnað sóknaraðila í héraði verða staðfest.

9 Kærumálskostnaður fellur niður. Um gjafsóknarkostnað sóknaraðila fyrir Landsrétti fer eins og í úrskurðarorði greinir en við ákvörðun málflutningsþóknunar er horft til þess að fyrir réttinum er á sama tíma rekið mál vegna vistunar yngri sonar sóknaraðilans B utan heimilis.

Úrskurðarorð:

Hinn kærði úrskurður er staðfestur um heimild varnaraðila, barnaverndarnefndar Reykjavíkur, til að vista sóknaraðila, A, utan heimilis sóknaraðilans, B, til 23. desember 2020.

Ákvæði hins kærða úrskurðar um málskostnað og gjafsóknarkostnað sóknaraðila eru staðfest.

Kærumálskostnaður fellur niður.

Allur gjafsóknarkostnaður sóknaraðila fyrir Landsrétti greiðist úr ríkissjóði, þar með talin málflutningsþóknun lögmanna þeirra, B-kk-ef J-kk-ef 300.000 krónur, og Ó-kk-ef A-kk-ef B-kk-ef lögmanns, 300.000 krónur.